ম্যাচ শুরুর তখনও প্রায় দেড় ঘণ্টা বাকি। বিবেকানন্দ যুবভারতী ক্রীড়াঙ্গনে সবে গা ঘামাতে শুরু করেছেন ভিনদেশি ফুটবলারেরা। স্টেডিয়ামের ৯০০ মিটারের মধ্যেই সেইসময় ত্রিপল টাঙাতে ব্যস্ত আরও এক ফুটবলার! তবে তাঁর প্রস্তুতি খেলার নয়। পরিবার নিয়ে মাথা গোঁজার জন্য!
অনূর্ধ্ব-১৭ ফুটবল বিশ্বকাপের আগে সল্টলেকে সৌন্দর্যায়নের জন্য রাস্তা এবং সরকারি জায়গা দখল করে থাকা ঝুপড়িবাসীদের সরানো হয়েছে গত কয়েক মাস ধরে। সেই সময়েই ভেঙে দেওয়া হয় সল্টলেক আইবি ব্লকের ঝুপড়ির বাসিন্দা ‘কালীঘাট ফ্রেন্ডসে’র (ফোর্থ ডিভিশন) ফুটবলার সাদ্দাম হুসেনের ঘরও। সাদ্দাম জানাচ্ছেন, মাস দেড়েক আগে পুরসভার লোকজন এসে জানিয়ে গিয়েছিল, এই বস্তি ছেড়ে অন্য কোথাও উঠে যেতে হবে। এরপর এক রাতে উচ্ছেদ করা হয় সাদ্দামদের। চিংড়িঘাটায় শ্বশুরবাড়িতে এক মাস কাটিয়ে পুরনো ঝুপড়িতে ফিরে এসেছেন তাঁরা।
বৃহস্পতিবার স্ত্রী মীরা খাতুনকে নিয়ে সেখানেই ঘর মেরামতি শুরু করেছেন তিনি। একপাশে ঘুমোচ্ছে সাদ্দামের ১৩ মাসের শিশুকন্যা রৌনক। তবে ভয় পিছু ছাড়ছে না সাদ্দামদের। তাঁর স্ত্রী মীরার কথায়, ‘‘সব সময় ভয়ের মধ্যে থাকতে হচ্ছে। অনেকবার ঘর ভেঙে দিয়ে গিয়েছে ওরা। এই জায়গা আমাদের নয় ঠিকই। কিন্তু, কোথায় যাব?’’
তবে এই প্রথম নয়। কখনও ফুটবল বাধা হয়ে দাঁড়িয়েছে সাদ্দামের জীবনে, কখনও জীবন ফুটবলে। সাদ্দাম জানান, দশম শ্রেণিতে পড়াকালীন সুযোগ এসেছিল মোহনবাগান জুনিয়র দলে যোগ দেওয়ার। তবে তাঁর পরিবার চেয়েছিল, ছেলে ভাল করে মাধ্যমিক পরীক্ষা দিক। ফলে সুযোগ হয় হাতছাড়া। গত বছর পর্যন্ত তিনি খেলতেন আগ়রপাড়া ক্রীড়া সংস্থায় (ফার্স্ট ডিভিশন)। এই বছর কোল ইন্ডিয়ায় ট্রায়ালে ছিলেন। তবে চতুর্থ রাউন্ডের শেষে বাদ দেওয়া হয় তাঁকে। তড়িঘড়ি সেজন্য যোগ দেন কালীঘাট ফ্রেন্ডস ক্লাবে। সেই অভিজ্ঞতার কথা জানাতে গিয়ে সাদ্দাম বললেন, ‘‘সবে মেয়ে হয়েছে। একটা মরসুম বসে থাকলে সংসার চলবে না। তাই চতুর্থ ডিভিশনের ক্লাবে সই করে নিই।’’
কিন্তু প্রিয় ফুটবলই তো মাথার ওপর থেকে কেড়ে নিেয়ছে ছাদ! তা নিয়ে অবশ্য কোনও অনুযোগ নেই সাদ্দামের। বললেন, ‘‘আমাদের উঠে যাওয়ার সময় দেওয়া হয়েছিল। আমরা কোনও ব্যবস্থা করে উঠতে পারিনি। এখানে বিশ্বকাপ হচ্ছে, নতুন ছেলেরা তো এই টুর্নামেন্ট থেকে অনেক কিছু শিখবে।’’ আশাবাদী মেয়ে রৌনকের ভবিষ্যৎ নিয়েও। বললেন, ‘‘মেয়েকে জিমন্যাস্ট তৈরি করব। খেলায় থাকলে হারতে শিখবে না কখনও।’’